SKB Home > Industrial Division > Products > 3I Series Cases > Waterproof > PP > MIL-STD-810F > MIL-STD-C-4150J > Mil-Std. Waterproof Case 12 BTW-vrye doeke sal staat byna R800 m. kos | Netwerk24
Deur Francois Williams 12 Augustus 2018 15:23
Daar word voorgestel dat weggooidoeke van BTW vrygestel word.
Die gemiddelde baba werk deur minstens tien weggooidoeke per dag vir ’n gemiddelde tydperk van twee jaar – wat dus sowat 7 300 doeke impliseer.
Sowat R2,4 miljard se babadoeke, oftewel 1 miljard doeke, word jaarliks in Suid-Afrika verkoop, volgens die paneel wat die nasionale tesourie aangestel het om aanbevelings oor ’n hersiening van BTW-vrystellings te maak.
Statistieke Suid-Afrika (SSA) raam egter dat in 2016 R5,3 miljard se weggooidoeke verkoop is. Die paneel bereken die staatskas sal R795 miljoen se BTW-inkomste verloor as weggooidoeke van BTW vrygestel word.
Arm tot middelklas huishoudings sal sowat R538 miljoen se belastingverligting geniet as weggooidoeke van BTW kwytgeskeld word, sê die paneel in sy verslag wat Vrydagmiddag bekend gestel is. Dit is 71% van die totale belastingverligting wat op weggooidoeke moontlik is.
Die paneel beveel aan dat weggooidoeke van BTW vrygestel word, want die meeste arm gemeenskappe verkies weggooidoeke weens die gebrek aan wasmasjiene, elektrisiteit en water.
Vir enkelouers in arm gemeenskappe beteken dit ’n ekstra ongewenste werklas om herbruikbare lapdoeke te gebruik. Die weggooidoeke is ook baie gerieflik vir mense op reis of by die werk en die meeste ma’s verkies dit, want dis kompak en lig.
Die paneel verwys na swak infrastruktuur en gebrek aan finansiering wat tot watertekorte in baie dele van die land lei. Volgens SSA se 2011-sensus het net 46,3% van Suid-Afrika se huishoudings toegang tot water wat per pypnetwerk tot by die huis kom. In die Oos-Kaap het 31% van die huishoudings nie toegang tot water van ’n aanvaarbare standaard nie. Weggooidoeke voorsien in sulke omstandighede ’n meer higiëniese opsie.
Die paneel waarsku wel dat weggooidoeke as ’n bedreiging vir die omgewing beskou word, want slegs dele van die doek is bio-afbreekbaar. Onbeplande verstedeliking en die aandrang op meer grond, tesame met die afname in die standaard van stedelike dienste vererger die uitwerking op die omgewing.
Meer oor: Btw
Jan Taks moet rente betaal as hy jóú skuld
BTW-voorstel: Rykes lag die laaste
Witbrood, meel, skoolklere dalk van BTW vrygestel